洪士龍以洪舜俞考功所作竹洲精舍記見問
作者：魏了翁
朝代：宋

paragraphs: 考功記竹洲，所業在淇奧。
謂學與自脩，此何取於竹。
士龍來諗余，試請言其目。
天地之大端，松篁受命獨。
陰陽迭盈虛，表裏更見伏。
厥象肖坎離，厥理寓姤復。
榆杏柞與檀，四序所宜木。
此獨貫四時，不受寒暑觸。
示人人不察，但識霜更綠。
誰能淇之上，興寓三反覆。
形氣互發明，顯微相貫屬。
嗟余粗知方，倚枝看不足。
安得兩洪君，試同煙露宿。